Papersnake/gushiwen huggingface dataset:
绍兴祀祚德庙八首 其二 初献升降用《同安》。
郊庙朝会歌辞（宋代）

庙宇更新，轮奂丰敞。神灵如在，英姿飒爽。执事进趋，降升俯仰。

威仪翼翼，虔祈歆飨。
次韵答阵梦锡十首
陈造（宋代）

续经发冢古今病，示容灼肤防疮疣。
决知萧兰异根叶，始议溟渤包众流。
闻女子瘧疾偶书二十四韵寄示
李覯（宋代）

昨日家人来，言汝苦寒热。
想由卑湿地，颇失饮食节。
脾官骄不治，气马痴如絏。
乃致四体烦，故当双日发。
江南此疾多，理不忧颠越。
顾汝仅毁齿，何力禁喘噎。
寄书诘医师，有药且嚼啜。
方经固灵应，病根终翦灭。
但恐崇所为，尝闻里中说。
兹地有罔两，乘时相罥结。
嗟哉鬼无知，何於我为孽。
我本重脩饰，胸中掬冰雪。
祸淫虽甚苛。无所可挑抉。
疑是饕餮魂，私求盘碗设。
尽室唯琴书，何路致荤血。
无钱顾越巫，刀剑百斩决。
徒瓷彼昏邪，公然敢抄撮。
理闻上帝灵，网目匪疏缺。
行当悉追捕，汝苦旦夕歇。
慈爱早有加，忆念今逾切。
尘劳差可畏，归计又云辍。
所生能够劳，祖母矧聪哲。
羸卧纵未苏，抚视谅非拙。
勉勉多自安，风来信勿绝。
杂诗十二首·其一
陶渊明（魏晋）

人生无根蒂，飘如陌上尘。
分散逐风转，此已非常身。
落地为兄弟，何必骨肉亲！
得欢当作乐，斗酒聚比邻。
盛年不重来，一日难再晨。
及时当勉励，岁月不待人。
题陈原初掾郎所藏古涧幽人图
刘崧（元代）

端居谢尘鞅，濯足行涧湄。青山既盘纡，流水亦逶迤。

四顾何既既，林阴亦纷披。乍兴舞雩咏，亦轸濠梁思。

仰观浮云翔，俯挹祥飙吹。春意属骀荡，我心方怿夷。

永言观象妙，庶以静者期。
上巳日花下闲看
吴融（唐代）

十里香尘扑马飞，碧莲峰下踏青时。云鬟照水和花重，

罗袖抬风惹絮迟。可便无心邀妩媚，还应有泪忆袁熙。

如烟如梦争寻得，溪柳回头万万丝。
颂证道歌·证道歌
释印肃（宋代）

閴寂安居实潇洒，拄杖撑天犹懒把。
兴云布雨济含生，试问乾坤谁渴者。
新岭庵 其三
邓柞（宋代）

彭泽思归意未成，折腰五斗谩劳生。何如张翰秋风起，便忆鲈鱼莼菜羹。
西轩
李新（宋代）

梦中得鹿本无心，觉后人亡只见金。
水出吐蕃分黑白，地穷全见隔幽阴。
枯肠正伴空城雀，白首更为梁甫吟。
急求贾傅今宣室，谁赋伤谗屈子文。
寒夜邀冶夫对饮
贡良（清代）

有酒消寒夜，无肴佐客庖。新愁逼岁暮，往事忆知交。

剪烛听长漏，围炉煮小槽。醉看寒月上，春信到梅梢。
临江仙（倚坐）
史浩（宋代）

绣幕罗裙风冉冉，象床毡幄低垂。兽炉香袅锦屏围。不贪欹钿枕，偏爱倚花枝。

软玉红绡轻暖透，温温翠袖扶持。正堪安稳坐称时。雨云忘峡梦，身境是瑶池。
大水叹五首 其三
沈树本（清代）

米船隔江左，米价腾浙西。五斗逾千钱，长饥痛蒸黎。

囷空突无烟，食尽秕与𥺀。秋成望更绝，四顾维荒畦。

东家投水死，西家弃其妻。归来仰屋叹，儿饿牵衣啼。

儿慎勿再啼，今夜犹同栖。明当入城市，鬻汝如犬鸡。

回顾堕血泪，寸肠若刀刲。徘徊出门看，旷野愁云低。
赓野渡春集韵
卫宗武（宋代）

红紫春来独擅场，销魂人抱送春觞。
少嫌宴度声歌短，晚觉书林气味长。
列座燕毛成二老，一番花事付诸郎。
吾侪到此无他好，莫厌赓酬费锦肠。
癸未游杭作口号十首因事怀旧杂以俚语不复诠择 其五
俞德邻（宋代）

水秀山明仙佛国，天开地辟帝王家。欲穷胜赏人非昔，独立西风夕照斜。
得山中道友书寄苗钱二员外
李端（唐代）

有谋皆轗轲，非病亦迟回。壮志年年减，驰晖日日催。

还山不及伴，到阙又无媒。高卧成长策，微官称下才。

诗人识何谢，居士别宗雷。迹向尘中隐，书从谷口来。

药栏遭鹿践，涧户被猿开。野鹤巢云窦，游龟上水苔。

新欢追易失，故思渺难裁。自有归期在，劳君示劫灰。
徐氏园留别金陵诸公
欧大任（明代）

一尊出祖凤皇原，犹是高皇旧赐园。淮水不知明月去，钟山今见草堂存。

文章江左群公盛，韦杜城南二姓尊。别去独怜招隐赋，萋萋芳草忆王孙。
与二弟汎舟游吴氏东庄因寄匏庵
文林（明代）

缘城畛流水，榆柳绿荫门。舣舟信登陟，忽得吴公园。

小亭面高冈，萝径隐可扪。青山出墙头，白云宿篱根。

歌莺滞池曲，游鱼戏波浑。繁景当首夏，过雨气微温。

老我独已乐，偕有弟与昆。清唱散林木，起行历郊原。

日斜乱人影，眷恋忘归辕。水木余夙好，况兹故情敦。

主人方宦达，乐事谁与论。室迩人则遐，相思黯销魂。

出处各有会，一笑倾馀樽。
三月二十六殿试进士得罪集英殿门二首
杨万里（宋代）

九虎遮藏造化机，御题过午始闻知。
乾坤阖辟兼文武，云汉昭回具训词。
武帝上嘉真戏耳，放勋清问政如斯。
诸儒莫作公孙子，千载何曾遇圣时。
何彼襛矣
佚名（先秦）

何彼襛矣，唐棣之华？曷不肃雝？王姬之车。
何彼襛矣，华如桃李？平王之孙，齐侯之子。
其钓维何？维丝伊缗。齐侯之子，平王之孙。
暑退喜秋
姜特立（宋代）

颓龄厌浊暑，瘦骨便清秋。
蓐收方回镳，灏气横九州。
老鹤生精神，孤松郁飕腮。
如饮寒露浆，贮以青瑶瓯。
既蠲膏肓疾，复洗热恼忧。
斟酌楚人赋，并作商声讴。
游洞宵
汪立中（宋代）

洞天福地萃名山，我喜登临昔所悭。
五殿香严如在帝，九山青所若为关。
岩前鸣凤当年事，野外骧龙反掌间。
自顾武夷捍火吏，真祠梦想不容樊。
初春从诸年丈西园宴集
尹台（明代）

即拟西园作瀼西，何妨锦障数冲泥。八旬雨雪愁车马，献岁风花负品题。

幸有早梅迎客笑，况多好鸟傍林啼。从知乐事缘高侣，底用接䍦倒着迷。
岁暮书怀次宝意舅氏韵 其二
吴璜（清代）

世家惭愧旧延陵，除却佣书百不能。坦率科名迟宋济，粗豪湖海负陈登。

酌椒此夜招邻叟，煨芋他年问寺僧。莫道寒窗清课少，半旬束笋近诗增。
有所思
霍与瑕（明代）

有所思，山之西，苍梧千里九疑低。画堂高歌劝君酒，春风满座祝君寿。

一别十多年，孤山锁暮烟。天涯知己青编在，西南有记谁当采。

廉颇空饱，冯唐易老。有所思，山之西。
次韵和石末公岁除送穷之作
刘基（明代）

五夜雪霜清沴气，三阳玉烛照芳春。愿闻驯象来林邑，复睹封芳至罽宾。

川后山祗争效职，淮夷海獠悉归臣。君王垂拱明光殿，圣敬如汤日日新。
前汉门。曲逆侯
周昙（唐代）

社肉分平未足奇，须观大用展无私。

一朝如得宰天下，必使还如宰社时。
烟郊行宫雨中即景 其一
弘历（清代）

雨启行旌雨驻跸，一犁近远喜均沾。寻常那识烟郊趣，佳处今才亲切拈。
谢中丞枉驾见过兼惠营草堂赀 其三
李攀龙（明代）

结屋临湖八九椽，白云秋色共萧然。若言长者无车辙，何得中丞乞俸钱。
送卢员外往饶州
李嘉祐（唐代）

为郎复典郡，锦帐映朱轮。露冕随龙节，停桡得水人。

早霜芦叶变，寒雨石榴新。莫怪谙风土，三年作逐臣。
答叶道卿
宋庠（宋代）

纸尾勤勤问姓名，禁林依旧玷华缨。
莫惊书录题臣向，便是当时刘更生。
再和 其二
张孝祥（宋代）

玉壶寒露映真色，雾阁云窗立半身。可但凌波学仙子，绝怜空谷有佳人。
九日
刘敞（宋代）

霜薄气早寒，木落景已变。佳晨事厌胜，习俗推往彦。

忧来初无方，兴尽复自遣。所遇无故物，登临殊非愿。
初晴张蓬海石门兄弟过荷堤
李澄中（清代）

远来踏草烟，须眉带秋色。村村改旧容，始知风雨力。

俯仰剩此改，高天为我德。残荷挺孤房，柳静溪光直。

稼穑乃民命，丰歉在顷刻。君听寒蝉声，已为霜露得。
张次律见招欲同一诗人饮既见乃新定远令刘旦元赞也诘朝与之别别后寄之并寄次律
赵蕃（宋代）

张侯呼我饮，云欲醉诗人。我愧野无格，君能高出尘。

句中真有画，笔下信如神。不待平生识，由来一语亲。

众皆嫌坦率，意独取天真。颇恨匆匆别，殊乖款款陈。

王官欣旧辙，蛮语昧初询。起此穷途哭，端非倾盖新。

度江风吼夕，发轫雪飞晨。行路嗟离阔，题诗报苦辛。
寄韩子云二首
吴芾（宋代）

去岁花时许我来，花前竟阻共衔杯。
如今又是花开也，忍使衰翁独看梅。
落花
宋庠（宋代）

一夜春风拂苑墙，归来何处剩凄凉。
汉皋佩冷临江失，金谷楼危到地香。
泪脸补痕劳獭髓，舞台收影费鸾肠。
南朝乐府休赓曲，桃叶桃根尽可伤。
长至日上公献寿
崔琮（唐代）

应律三阳首，朝天万国同。斗边看子月，台上候祥风。

五夜钟初动，千门日正融。玉阶文物盛，仙仗武貔雄。

率舞皆群辟，称觞即上公。南山为圣寿，长对未央宫。
送卫清叔著作提举淮东 其三
楼钥（宋代）

虎榜先登到凤池，前良多以十年期。虽知勇退急流去，壮岁功名会及时。
送人归故园
储嗣宗（唐代）

远节惨言别，况予心久违。从来忆家泪，今日送君归。

野路正风雪，还乡犹布衣。里中耕稼者，应笑读书非。
题观梅图
钱选（宋代）

不见西湖处士星，俨然风月为谁明。当时寂寞孤山下，两句诗成万古名。
临济和尚赞
释宗杲（宋代）

称鎚上捏出汁，枯骨里敲出髓。
全无些子蕴藉，一味卖弄口嘴。
更说甚麽三要三玄，四种料拣。
大似青天白日，十字待头，
见神见鬼。咄。
费拾遗书堂
江景春（宋代）

投閒深感圣君恩，放浪华山酒满樽。
高下数峰撑日月，东南一柱壮乾坤。
雁拖秋色迷渔浦，鸦背斜阳过洞门。
偶听山中风水响，恐疑仙乐和朝垣。
题王氏款竹亭
李石（宋代）

夏虫不知冰，朝菌不见月。吹息天地间，随分了寒热。

谁为款岁晚，久久媲清节。君家小令君，千金僦别业。

不殊山阴宅，孙子今几叶。胜取三百廛，共坐六十劫。

春林扇温风，夏簟落苍雪。重来得更仆，千偈不须说。
赠曾子贞应贡入京师
罗洪先（明代）

萧散爱林居，闻君远上书。几年怀照乘，千里谒公车。

清庙时当颂，朱弦音正疏。新知不恨晚，应荐马相如。
思牛女
贺铸（宋代）

楼角参横，庭心月午。侵阶夜色凉经雨。轻罗小扇扑流萤，微云度汉思牛女。

拥髻柔情，扶肩暱语。可怜分破□□□。□□□□有佳期，人间底事长如许。
省中题新植双松
裴夷直（唐代）

端坐高宫起远心，云高水阔共幽沈。

更堂寓直将谁语，自种双松伴夜吟。
颂石头和尚草庵歌
释印肃（宋代）

亲训诲，钝斧开山百杂碎。
不求诸圣入玄宗，雪点红炉方称对。
送一维那
释如珙（宋代）

扣我山寮门，乃是我法侄。
来情不用推，一一皆著实。
生柴带叶烧，新水敲冰汲。
难得再相逢，今年六十七。
归去望东溟，天岸一团日。
姑苏台怀古
陈羽（唐代）

忆昔吴王争霸日，歌钟满地上高台。

三千宫女看花处，人尽台崩花自开。
以东莞香根赠查二德尹有赋
屈大均（明代）

香农种汝忌泥肥，香在根株世所希。一片肯教朱火近，双烟嫌作紫霞飞。

芬馨未入嵇含状，黄熟难随陆贾归。赠尔如兰充杂佩，同心端在此轻微。
将别贵阳感赋
张翰（魏晋）

严城风急起骊歌，此日开樽唤奈何。老去和戎怜物绛，市中屠奈忆荆轲。

蛮天落木秋容淡，夜雨孤镫别泪多。为问东南诸将帅，几时边徼议横戈。
送俊明李提举 其二
方大琮（宋代）

幸甚联台馀五月，户庭微细事皆知。山中菊径多归思，膝下莱衣少脱时。

吏散庭空无滞牒，客来酒尽只新诗。耳闻眼见谁虚实，写与行人作口碑。
太守生辰四首以受天百禄为韵 其二
刘一止（宋代）

朱轓世功名，地接韦杜天。勤劳三十载，始着荣途鞭。

淹速会有时，用舍何其贤。或者相弃除，天公赐长年。
杂咏一百首·灵照
刘克庄（宋代）

首如飞蓬乱，家卖漉篱供。
老汉惊吾女，禅机捷乃翁。
方广寺石桥
赵湘（宋代）

白石峰犹在，桥横一径微。
多年无客过，落日有云归。
水净苔生发，山寒树著枝。
如何方广寺，千古去人稀。
贵游
武衍（宋代）

钿车辘辘辗芳尘，步幢香移一片春。
花下玉盘行禁脔，御前宣劝到湖滨。
连年视听不明有耳雨空花之对今岁尤甚戏成小
周必大（宋代）

夜雨稀闻闻耳雨，春花微见见空花。
自怜他日盲宰相，今复痴聋作富家。
送高望公入山
陶天球（明代）

子竟归山山亦知，临歧犹索我题诗。可怜一路王孙草，不似春风梦裹时。
偈颂一百三十六首
释惟一（宋代）

春风料峭，春雨连绵。
桃花逐浪，新竹笼烟。
香严已往严云去，一度春深一怆然。
金刚随机无尽颂·知见不生分第三十一
释印肃（宋代）

有解却成非，犹未尽离微。
一体含法界，无知无不知。
经鹤台
苏拯（唐代）

筑台非谓贤，独聚乘轩鹤。六马不能驭，九皋欲何托。

一旦敌兵不，万民同陨濩.如何警露禽，不似衔环雀。

一物欲误时，众类皆成恶。至今台基上，飞鸟不至泊。
净名 其三
米芾（宋代）

晨入云随步，宵还月共舆。清传供佛饭，寒燎隔江渔。

市响昏鸦乱，林穿列曜疏。殷勤顾景物，为尔老南徐。
白衣裳二首
元稹（唐代）

雨湿轻尘隔院香，玉人初著白衣裳。

半含惆怅闲看绣，一朵梨花压象床。

藕丝衫子柳花裙，空著沈香慢火熏。

闲倚屏风笑周昉，枉抛心力画朝云。
绿头鸭 又寄疏斋
姚燧（元代）

笑疏斋，老来犹未情疏。似嫌呼、缑山笙鹤，表彰特号云居。

善形容、世间有几，写绰约、天外无余。我怅离群，阳春寡和，溉鬵来食武昌鱼。

对芳酒、一声金缕，丝竹用何如。今逾信、古人一言，名下无虚。

记前回、东山胜赏，万株霜叶红初。向岩前、缓移玉勒，怕林下、相失篮舆。

忘赋桃花，清新捷对，坐令辞客掷中书。看明日、片帆东下，江渺正愁予。

凭消遣、算除睡乡，能到华胥。
送友人喻坦之归睦州
李频（唐代）

归心常共知，归路不相随。彼此无依倚，东西又别离。

山花含雨湿，江树近潮欹。莫恋渔樵兴，生涯各有为。
江南弄 凤笙曲
萧衍（南北朝）

绿耀克碧雕管笙。
朱唇玉指学凤鸣。
流速参差飞且停。
在凤楼。
弄娇响。
间清讴。
题贾伯用大龙阡
魏了翁（宋代）

积薪寝火汉公卿，烂额焦头城郭臣。
新沔精神开白日，三泉血泪湿初春。
旧闻撇难须男子，谁识先机有妇人。
添入开禧忠义传，似将笄珥易冠巾。
念奴娇
葛长庚（宋代）

因看斗柄，运周天、顿悟神仙妙诀。一点真阳生坎位，点却离宫之缺。造物无声，水中起火，妙在虚危穴。今年冬至，梅花依旧凝雪。
先圣此日闭关，不通来往，皆为群生设。物物□含生育意，正在子初亥末。自古乾坤，这些离坎，日日无休歇。如今识破，金乌飞入蟾窟。
谁学得
徐积（宋代）

饱则高歌醉即眠。只知头白不知年。江绕屋，水随船。买得风光不著钱。
鹧鸪天·鹅湖寺道中
辛弃疾（宋代）

一榻清回殿影凉，涓涓流水响回廊。千章云木钩辀叫，十里溪回稏香。
冲急雨，趁斜阳，山园细路转微茫。倦途却被行人笑：只为林泉有底忙！
和晨兴因报问龟儿
白居易（唐代）

冬旦寒惨澹，云日无晶辉。
当此岁暮感，见君晨兴诗。
君诗亦多苦，苦在兄远离。
我苦不在远，缠绵肝与脾。
西院病孀妇，后床孤侄儿。
黄昏一恸后，夜半十起时。
病眼两行血，衰鬓万茎丝。
咽绝五脏脉，瘦消百骸脂。
双目失一目，四肢断两肢。
不如溘然逝，安用半活为。
谁谓荼蘖苦，荼檗甘如饴。
谁谓汤火热，汤火冷如澌。
前时君寄诗，忧念问阿龟。
喉燥声气窒，经年无报辞。
及睹晨兴句，未吟先涕垂。
因兹涟洳际，一吐心中悲。
茫茫四海间，此苦唯君知。
去我四千里，使我告诉谁。
仰头向青天，但见雁南飞。
凭雁寄一语，为我达微之。
弦绝有续胶，树斩可接枝。
唯我中肠断，应无连得期。
次令衿游玉壶高咏十绝·小雨垂帘就寝
席羲叟（宋代）

篆香如雾细萦帘，始信壶中别有天。
客舍黄粱今熟否，邯郸无梦梦游仙。
句
奚贾（唐代）

眠涧花自落，步林鸟不飞。

谿谷何萧条，日入人独行。

落日下平楚，孤烟生洞庭。（见《诗式》）。
虚飘飘
黄庭坚（宋代）

虚飘飘，虚飘飘，花飞不到地，虹起漫成桥。
入梦云千叠，游空绦万条。
蜃楼百尺耸沧海，雁字一行书绛霄。
虚飘飘，北人生命犹坚牢。
道场山
释元肇（宋代）

水国山为重，僧居占上头。钟声冠别寺，塔杪入他州。

岩响寒泉雨，风欺老树秋。定回缘爱月，增起殿前楼。
谢西川可准上人远寄诗集
齐己（唐代）

匡社经行外，沃洲禅宴馀。吾师还继此，后辈复何如。

江上传风雅，静中时卷舒。堪随乐天集，共伴白芙蕖。
拟寒山寺 其二十三
释怀深（宋代）

人生贵无求，乐善而知足。安步以当车，晚食以当肉。

藜羹傲鼎食，草茵欺绣褥。须知高明家，鬼神瞰瞒天。
减字木兰花·盈盈泪眼
辛弃疾（宋代）

长沙道中，壁上有妇人题字，若有恨者，用其意为赋。

盈盈泪眼。往日青楼天样远。秋月春花，输与寻常姊妹家。
水村山驿。日暮行云无气力。锦字偷裁，立尽西风雁不来。
政和鹿鸣宴五首
佚名（隋代）

鸣鹿呦呦，载弁俅俅。
孙然来思，旨酒思柔。
之子言迈，泮涣尔游。
于彼西雍，对扬王休。
上巳赐宴琼林与二府诸公游水心憩于西轩
晏殊（宋代）

咽云箫鼓传声沸，临水楼台倒影多。
吟绕曲栏无限思，绪风迟日满烟波。
句
韩缜（宋代）

剑外吾能说，山川大抵同。
君行在巴徼，民俗半夷风。
秋夕书事寄友人
李中（五代）

信断关河远，相思秋夜深。砌蛩声咽咽，檐月影沈沈。

未遂青云志，那堪素发侵。吟馀成不寐，彻曙四邻砧。
小姑寄彭郎
陈谟（明代）

平湖黛色照晨妆，只见风波不见郎。已织回文成锦字，莫贪结绶绾金章。

马应得意春风里，花不知名官道傍。杜若芳洲谁共采，枉教人断九回肠。
绍兴以后蜡祭四十二首
佚名（隋代）

享以精社，声非稷黍。
工祝致告，孔硕为俎。
执事骏奔，绳绳具举。
神之嘉虞，介福是兴。
忧伤四首上樊时中参政苏伯修运使 其一
王逢（元代）

古青徐，十连五属桑枣墟。黄河失经人化鱼，吕梁设险豺为徒。

失多才通玉帛贡，车多始登牛马途。守无官军法度疏，居无钜室城隍虚，欲去卤掠当何如？

古青徐，岁久致君心烦纡。
丁卯仲春秦味经少宗伯邀游玉泉山西湖即赋
张泰开（清代）

芳郊联袂快招携，草软沙明趁马蹄。社日乍开双燕幕，晴烟初放绿杨稊。

千重山色排青障，百折泉流卷白霓。久说蓬莱今始到，銮舆常驻五云西。
次韵刘元素暮春书怀
周紫芝（宋代）

断肠风雨落花时，空遣刘郎赋柳枝。涉世功名真蚁穴，送春歌柳只蛙池。

尚堪短策时乘兴，犹有寒杯可共持。更愿馀生似东野，云龙无地不相随。
次韵资钦提举游浯溪
释德洪（宋代）

迈往高风不可攀，老成今独见波澜。平生嗜好如漫叟，更在浯溪烟水间。
月下听孙季蕃吹笛
刘克庄（宋代）

孙郎痛饮横长笛，玉雪胸襟铁石颜。
解喷清霜飞座上，能呼凉月出云间。
病创冻马嘶荒塞，失侣穷猿叫乱山。
可惜调高无听者，紫髯白尽鬓毛斑。
东山草堂四首为刘大司马作 其二
何孟春（明代）

昔闻谢安石，栖迹会稽山。一为苍生起，功收谈笑间。

我公济世才，舒卷有余闲。吹律岁载成，遗荣身早还。

东山楚犹越，千载相孱颜。末路士多拘，高风谁更攀。
八月十七日扁舟渡钱塘江 其二
沈与求（宋代）

沙觜波生柁脚开，扁舟老去许归来。风帆一点日边下，雪浪千堆天际回。

城郭荒芜迷旧隐，江山寂寞写馀哀。此心元自无机事，寄语轻鸥莫见猜。
漱玉泉
蒋之奇（宋代）

断崖天削成，半腰为坳窊。殿阁在其中，乃是释子家。

初疑无路在，去必淩紫霞。屈曲转山足，云萝可攀拿。

忽然至其上，金碧藏谽谺。却见岩下路，目睛眩生花。

僧有定慧者，来自蜀道赊。五代方乱离，相此山水佳。

卜居不复出，焚香拥袈裟。嗟余但企仰，涉世空喧哗。

安得寄遁此，可以忘幽遐。
好事近（蜡梅）
赵彦端（宋代）

一种岁前春，谁辨额黄腮白。风意只吟群木，与此花修别。

此花佳处似佳人，高情带诗格。君与岁寒相许，有芳心难结。
乐神曲录三 其三 青苗神
沈贞（元代）

两旗兮分张，舞轻风兮悠扬。神之司兮我疆。原田每每兮立我青秧，不稂不莠兮无虸无蚄。

时雨兮时旸，俾百谷兮登场。维神兮降康，报之肴兮蒸腯羊。
赠炼师祷雨
高启（明代）

白头道士骑一鹤，手把青莲下寥廓。
人间又见海田枯，十丈黄尘没城郭。
昔年服事茅长君，能役鬼神呼风云。
下为群生扫旱沴，雨工驱起如羊群。
阴雷填填天欲怒，灵飙吹旗紫坛暮。
书入重关虎豹开，璧沉古井蛟龙护。
须臾甘澍何滂沱，十日不雨应无禾。
祠官空为大雩舞，觋女羞作迎神歌。
明朝师归定何许，云里悬珠火如黍。
更烦夜起把天瓢，翻作东南洗兵雨。
和孙端叟寺丞农具十五 其八 袯襫
梅尧臣（宋代）

上袯与下襫，青蓑苦能织。晓披春雨来，晚晒阳坡侧。

蔽身常自足，冲湿曾为得。任从野风吹，已敌寒蓬色。
新亭病后独坐，招李侍郎公垂
白居易（唐代）

新亭未有客，竟日独何为。趁暖泥茶灶，防寒夹竹篱。

头风初定后，眼暗欲明时。浅把三分酒，闲题数句诗。

应须置两榻，一榻待公垂。
张冠卿以前诗怀哉各努力人物古来少句为十诗
陈傅良（宋代）

子歌我三叹，我和子一笑。
方期俗耳合，勿与知音道。
颇闻古韶卷，不落人间调。
悲歌泣鬼神，妙语无余少。
浪淘沙 莺
任安士（清代）

绿到柳丝间，便已绵蛮。猜来语有许多般。似说流光飞电逝，一霎春残。

有酒有双柑。尽著追欢。雨偏容易日偏难。宛与林花同命薄，只遇春寒。
李少傅佚老亭
张方平（宋代）

得谢自廊庙，事高疏仲翁。安车虽驷马，归路已冥鸿。

令子承良冶，朱轓治左冯。缁衣方改造，列鼎有馀丰。

屦杖居多适，轩裳梦觉空。天倪希柱史，性理问能公。

窗槛开潇洒，风烟接郁葱。上方思贾谊，即奉小舆东。
七夕
吕岩（唐代）

四海孤游一野人，两壶霜雪足精神。

坎离二物君收得，龙虎丹行运水银。

野人本是天台客，石桥南畔有旧宅。

父子生来有两口，多好歌笙不好拍。
旅中有感
王奇（宋代）

泽国来游岂厌重，羁孤怀感自无穷。
雁声不到歌楼上，秋色偏欺客路中。
宿寺梦回莲叶雨，渡江衣冷荻花风。
谁怜未得青云志，琴剑年年西复东。
题淮阴侯庙十首
邵雍（宋代）

虽则有才兼有智，存亡进退处非真。
五湖依旧烟波在，范蠡无人继后尘。
妾薄命
方孝标（清代）

花冷御沟烟，春风影自怜。君心才易地，妾命遂占天。

新法严霜立，深恩皎日迁。但求中外事，一一竟宁前。
和答斯远因梅见属三首
赵蕃（宋代）

梅时寄我诗，梅月方能至。
迢迢隔三湘，莽莽非一水。
褰裳欲何之，浩荡正如此。
次大野双源水阁
黄裳（宋代）

长为双源梦旧游，西风吹动白蘋秋。得君昨日数联景，写我此蘋无限愁。

但看清虚堪寄足，岂须衰老始抽头。小渔船上好相访，烟雨中乘丁字流。
题边禹亭便面画菊花佛手各一枝
敦敏（清代）

清香莫漫誇仙品，疏逸何须傲晚风。想见世尊传法日，拈来一笑总成空。
泰娘歌
刘禹锡（唐代）

泰娘家本阊门西，门前绿水环金堤。
有时妆成好天气，走上皋桥折花戏。
风流太守韦尚书，路傍忽见停隼旟。
斗量明珠鸟传意，绀幰迎入专城居。
长鬟如云衣似雾，锦茵罗荐承轻步。
舞学惊鸿水榭春，歌传上客兰堂暮。
从郎西入帝城中，贵游簪组香帘栊。
低鬟缓视抱明月，纤指破拨生胡风。
繁华一旦有消歇，题剑无光履声绝。
洛阳旧宅生草莱，杜陵萧萧松柏哀。
妆奁虫网厚如茧，博山炉侧倾寒灰。
蕲州刺史张公子，白马新到铜驼里。
自言买笑掷黄金，月堕云中从此始。
安知鵩鸟座隅飞，寂寞旅魂招不归。
秦嘉镜有前时结，韩寿香销故箧衣。
山城少人江水碧，断雁哀猿风雨夕。
朱弦已绝为知音，云鬓未秋私自惜。
举目风烟非旧时，梦寻归路多参差。
如何将此千行泪，更洒湘江斑竹枝。
鹊桥仙（歇指调）
柳永（宋代）

届征途，携书剑，迢迢匹马东去。惨离怀，嗟少年易分难聚。佳人方恁缱绻，便忍分鸳侣。当媚景，算密意幽欢，尽成轻负。

此际寸肠万绪。惨愁颜、断魂无语。和泪眼、片时几番回顾。伤心脉脉谁诉。但黯然凝伫。暮烟寒雨。望秦楼何处。
拟寒山拾得二十首 其二十
王安石（宋代）

利瞋汝刀山，浊爱汝灰河。汝痴分别心，即汝琰魔罗。

圆成但一性，一切法依他。遍了一切法，不如且头陀。
眼儿媚
王韵梅（清代）

月斜楼角去迟迟。香满锁南枝。替花寥落，因春消瘦，也忒情痴。

吟魂锁尽无人觉，长自独愁思。此情唯有，绿杨眼见，红烛心知。
仁宗皇帝挽词七首
蔡襄（宋代）

道德由来太古同，生灵休养至仁中。
五兵不试归神武，万物无私是化工。
玉座忽逢春月尽，金旌遥指洛川穷。
年年翠辇长陪扈，那向西城别梓宫。
远将归二首 其二
胡奎（元代）

朝闻灵鹊语，夕见青灯花。空闺占吉梦，远客将还家。
咏得含风蝉
邓云霄（明代）

清韵因风远，泠泠万木秋。莫矜玄鬓影，叫白几人头。
翡翠
文同（宋代）

清晨有珍禽，翩翩下鱼梁。
其形不盈握，毛羽鲜且光。
天人裁碧霞，为尔缝衣裳。
晶荧炫我目，非世之青黄。
爱之坐良久，常恐瞥尔翔。
忽然投清漪，得食如针铓。
如是者三四，厌饫已一肮。
既饱且自嬉，翻身度回塘。
飞鸣逐佳匹，相和音琅琅。
是晓凫与雁，狼藉岛屿旁。
满腹酿腥秽，纷纷晒晴阳。
鹙鶬最粗恶，嘴大脚胫长。
入水捕蛇鱓，淤泥亦衔将。
想其见尔时，一啄亦尔伤。
其心肯谓尔，被体凝华章。
劝尔慎所止，好丑难同乡。
清溪多纤鲜，亦足充尔肠。
江海深且阔，所获未可量。
尔当事澡刷，帝囿参鸾凰。
送张仲良二首
韩元吉（宋代）

气概青云上，声华碧海边。
交游俱得雀，伯仲总能贤。
幕府宁淹薄，诸公肯荐延。
功名第迟速，强饭且加鞭。
鸡鸣山用前韵
刘璟（明代）

鸡鸣山势壮边州，钟梵荒台在上头。独石下藏千佛洞，群峰中上两河流。

路有碑阴题汉字，桥无阁道度梁辀。登临不用增惆怅，古往今来总一沤。
次冯子容主簿信州筑居韵
曾几（宋代）

闻君卜居水云乡，欲往从之各异方。
屋角树阴倾老盖，溪南山色过浮梁。
薰风自在翻书叶，梅雨相欺败堵墙。
长铗高歌归去好，幽栖为我觅阳冈。
解蹀躞
陈允平（宋代）

岸柳飘残黄叶，尚学纤腰舞。谢他终日，亭前伴羁旅。舞奈历历他蝉，为谁唤老西风，伴人吟苦。

闷无绪。记得芙蓉江上，萧娘旧相遇。如今憔悴，黄花惯风雨。把酒东望家山，醉来一枕闲窗，梦随秋去。
杜鹃花
舒岳祥（宋代）

杜陵野老拜杜鹃，念渠蜀王身所变。
我今流涕杜鹃花，为是此禽流备溅。
嗟哉杜宇何其愚，万事成败皆斯须。
一枰黑白翻覆手，揖让放弑皆丘墟。
汝初一身今百亿，凝滞结恋胡为乎。
尔生不能存社稷，死怨谢豹何区区。
至今有子不自保，寄巢生育非良图。
百亿禽分百亿花，数若恒河沙复沙。
此花开时此鸟至，青枫苦竹为其家。
锦官玉垒不可念，翠华黄屋天之涯。
不闻十月杜鹃鸟，只见十月杜鹃花。
何必看花与听鸟，老夫日日自思家。
书愤
程畹（清代）

花飞草长太无情，百感多于静处生。未死岂甘忘骨肉，有生何苦负聪明。

处囊壮志应无用，跃冶文心不肯平。蜗角祇今余一笑，向来容易说功名。
得归
刘克庄（宋代）

叔夜形骸已不堪，安能扶曳事朝参。
添千茎雪希临镜，省一条朝细署衔。
续补亡诗存古意，广崇有论矫清谈。
暮年坚壁惟东涧，老子方渠未免惭。
游韬光寺
朱清远（清代）

万山环拜人，人出万竹上。湖绿江光白，海气黑漭荡。

回顾所来径，苍翠列步障。绝胜理安寺，松巅游目放。

何况住小楼，奚数浮画舫。流览尚未足，逸兴盘空王。

仙台上一层，寰瀛彻万状。
凝真宫
张无梦（宋代）

五云深锁洞门深，蹑屐攀萝特地寻。
烟霭不藏尘外路，神仙遗下水中金。
喜游汗漫华胥宅，重忆崆峒至道心。
不得方平同一醉，红霞零落我樽琴。
寄题宝峰山玩云亭
余靖（宋代）

指月犹为幻，玩云应强名。
遥思一雨润，能使六尘清。
望岫幽人兴，观空达士情。
何当扣禅闼，高论俯轩楹。
夜坐有怀仲律
李东阳（明代）

草堂寒日下虚檐，露白风清此夜兼。坐榻有尘僧为扫，客囊无计岁将淹。

诗成骨与山争瘦，老去心将玉比廉。还似鹤林萧散地，未容巾屦学陶潜。
惜分飞
佚名（宋代）

冒雪披风开数点。万花厌、欺寒探暖。掩映闲庭院。月下疏影横斜，幽香远。
命友开尊同宴玩。听丽质、歌声宛转。对景侧金盏。任他结实和羹，归仙馆。
题岳麓寺
杜荀鹤（唐代）

一簇楚江山，江山胜此难。觅人来画取，到处得吟看。

鹤隐松声尽，鱼沈槛影寒。自知心未了，闲话亦多端。
寄庭佐弟 其一
彭汝砺（宋代）

愿我今黄发，嗟君亦白头。读书少不竞，从士老堪羞。

陋巷曷其乐，首阳何所求。一廛如好在，聊欲与君谋。
句
方回（元代）

屈使守乡国，护保□□□。
□□□比屋，燕雀语□□。
春贴子词·皇太后阁六首
司马光（宋代）

暖日初添刻，柔风乍袭衣。
弄孙时哺果，观织屡临机。
嗅梅图
李仲略（金朝）

胧胧霁色冷黄昏，缺月疏篱水外村。人在天涯花在手，一枝香雪寄销魂。
闰九月旦
韩淲（宋代）

春山无伴怨伤神，故作幽期一两人。花外水田看白鹭，松根高冢问麒麟。

初非此叟其游淡，终是诸贤所趣真。雨气忽生归去晚，新诗改罢满壶春。
寄温州崔博士
杜荀鹤（唐代）

怀君劳我写诗情，窣窣阴风有鬼听。县宰不仁工部饿，

酒家无识翰林醒。眼昏经史天何在，心尽英雄国未宁。

好向贤侯话吟侣，莫教辜负少微星。
五和 其一
刘克庄（宋代）

雾扫山如泼黛浓，一开口笑古难逢。斩新种柳辋川水，火急移莲玉井峰。

甚爱名花当辇致，远求佳果莫函封。人生惟有田园乐，未可轻将仕易农。
战城南
汪遵（唐代）

风沙刮地塞云愁，平旦交锋晚未休。

白骨又沾新战血，青天犹列旧旄头。
寄题邹氏观梅亭二首 其二
萧立之（宋代）

诗人爱梅说道理，弄影团香未觉难。枝上乾坤参得透，不妨来此倚阑干。
偈颂九十三首
释梵琮（宋代）

七峰无可分岁，抖擞多年活计。
拂子摆尾摇头，解作狮子游戏。
等闲哮吼一声，直得惊天动地。
东村老彻夜烧钱，地炉神不敢瞌睡。
赵丞家野堂
周紫芝（宋代）

近喜崔斯立，新成背郭堂。傍崖深置屋，唤客小飞觞。

稍遣花经深，频移竹过墙。官清公事少，梦熟鸟声长。

藤倚樛枝瘦，芸翻乱叶香。骑曹休问马，聱叟漫为郎。

丘壑胸中事，乾坤醉处乡。人间一游戏，出处两俱忘。
海上从事秋日书怀
李中（五代）

悠悠旅宦役尘埃，旧业那堪信未回。千里梦随残月断，

一声蝉送早秋来。壶倾浊酒终难醉，匣锁青萍久不开。

唯有搜吟遣怀抱，凉风时复上高台。
读旧诗
苏辙（宋代）

老人诗思如枯泉，辘轳不下瓮盎乾。旧诗展卷惊三年，粲然佳句疑昔贤。

老来百事不如前，藜羹稻饭嗟独便。饱食馀暇尽日眠，安用琢句愁心肝。
崇庆寺
宋景瞻（宋代）

峭壁青连古院松，疏林声渡晚风钟。地擎鳌背中分势，僧住天宫第几重。

泉落断崖悬素练，树蟠危石挂苍龙。登临远与红尘隔，疑在三山最上峰。
元石
吴文震（宋代）

卷石之中有道存，岩岩气象峻于天。
巍乎近取舜为法，早尔如群孔在前。
跨六鳌头观戴极，出群龙首要承乾。
圣门所重非科第，向上工夫合勉旃。
庐山谣答谢潘二子
叶春及（明代）

昔年有仙人，炯炯双碧瞳。手持珊瑚拂我顶，谓余逴有神仙风。

谪向樊笼二十年，清都紫府徒名传。无由乘玉驷，直至参寥天。

传闻黄庭藏石室，琅玕为缄金作鐍。便向青崖渡六龙，管教白昼生双翼。

青崖白石连丹丘，云车羽毂骖苍虬。濯发瀑布水，身登香炉陬。

同行诸君多意气，作诗往往来相酬。康乐因为吴会吟，安仁作赋如陈琳。

开缄展转再三读，重之不减双南金。鸣榔鼓枻殊未已，此身己在庐山里。

行间倘遇浮丘公，云中遥谢二夫子。
次韵李参政和薛秘书诗见寄
魏了翁（宋代）

寒城眺晚牛羊下，翠荡涵秋鹳鹤飞。
风雨灯前话畴昔，应怀坡颍不成归。
寄卢子高二首 其二
苏泂（宋代）

君行甫郭门，我病已昏昏。呕泄辄经日，芳芗空屡飧。

每思今古易，终畏别离烦。向匪勤车马，何因共一尊。
声声慢
王沂孙（宋代）

啼螀门静，落叶阶深，秋声又入吾庐。一枕新凉，西窗晚雨疏疏。旧香旧色换却，但满川、残柳荒蒲。茂陵远，任岁华苒苒，老尽相如。

昨夜西风初起，想莼边呼棹，橘后思书。短景凄然，残歌空叩铜壶。当时送行共约，雁归时、人赋归欤。雁归也，问人归、如雁也无。
读朱子全书
弘历（清代）

少时慕才华，研精味辞藻。微言探月窟，逸兴横云表。

措思每废餐，兀兀忘昏晓。虽云俗虑无，却被诗魔扰。

至理在目前，弃而求深窈。旷荡无所归，怅怅盈怀抱。

近读文公书，习气从兹扫。因知九仞山，一篑功不少。

作此聊自讼，讵足云见道。
寄题杨宰清畏轩
吴芾（宋代）

古人贵慎独，举世知者希。
末俗事夸耀，常患不我知。
杨子有雅尚，传家守清规。
折腰三十载，不辞州县卑。
却恐非其宜。要当且用晦，
处静藏天机。昔贤忌独清，
卜算子·忆菊余咏
夏孙桐（清代）

风气日翻新，花样频频改。遂使东篱旧隐沦，也作趋时态。

辛苦东花人，斗艳矜奇采。终有凌霜傲骨存，俗客谁能解。
金谷谶
洪亮吉（清代）

红蕤花开置行幕。一杯两杯缓行乐。美人头向盘中落。

珠歌翠舞昕斜阳。珊瑚七尺施作床。人间梦醒春茫茫。

花枝如烟堕高阁。散尽黄金恣挥霍。白首同归讯潘岳。
复赋河冰四绝
苏辙（宋代）

春来归梦刻飞凫，夜半流澌拥舳舻。
似胜去年彭蠡口，雪封庐岳浪翻湖。
渔歌子·愚人未识主人公
佚名（宋代）

愚人未识主人公。终日孜孜恨不同。到彼岸，出樊笼。原来只是旧时
挽罗榷院子远二章
刘鉴（宋代）

万石家居最，清修却似贫。
赋中前进士，诗里谪仙人。
连疏西湖上，扁舟颖水滨。
一从书乙亥，岁岁两眉颦。
葛将军歌
傅霖（宋代）

将军来，人间有杀敌才。将军去，世上无擎天柱。问将军何族，武侯骨肉。

问将军何名，桓侯季昆。云云霓霓，将军之旌与旂。

霹霹雳雳，将军之矢与石。将军曰走，龙咆狮吼。将军曰居，鳌喘鲸呿。

将军曰贼可迎，孝娥庙口水都撑。将军曰贼可逐，义妇台前山乱扑。

谍者为将军喜，曰我卒皆全，将军曰天。谍者为将军危，曰我师已尽，将军曰命。

剖将军拳，拳密于函。割将军舌，舌长于尺。削将军首，首可削兮灵不朽。

剥将军肤，肤可剥兮血不枯。吁嗟乎！将军存，贼如鼠。

将军亡，贼如虎。贼兮贼兮，尔莫谓将军不复威，尔莫谓将军不复武。

十万奇兵，八面丛生将军忠。五千厉鬼，三更哭死将军恶。
邑舍东池近日荷花盛开辄书短篇奉邀宗哲纯甫
强至（宋代）

前时乘暇到池上，荷花未开荷叶小。
弥旬风雨隔追赏，期会簿领复烦扰。
今朝始得临旧堤，花开已繁叶将老。
古人最谓行乐急，痴儿漫欲官事了。
钱杨与我近同趣，一樽今待共君倒。
联镳且来趁花饮，莫待红稀并绿槁。
饮酒沔县市中走笔次刘忠江韵
程本立（明代）

郢曲弥高和转难，酒酣拔剑气如山。谁怜骐骥盐车下，不在君王十二闲。
贡甫在京口阻潮未渡
刘敞（宋代）

向晦月消魄，楚涛为之衰。坳堂无深涉，客子缓归期。

吟绕沙步阔，眺赏秋山奇。大川涨南岛，落日明西垂。

登高既易赋，怀古岂难诗。喟彼一带阻，积此三岁思。

何当命海若，利涉慰调饥。
送少微师西行（一作送僧自吴游蜀）
钱起（唐代）

随缘忽西去，何日返东林。世路宁嗟别，空门久息心。

人烟一饭少，山雪独行深。天外猿啼处，谁闻清梵音。
余所居平泉村舍近蒙韦常侍大尹特改嘉名因寄诗以谢
李德裕（唐代）

未谢留侯疾，常怀仲蔚园。闲谣紫芝曲，归梦赤松村。

忽改蓬蒿色，俄吹黍谷暄。多惭孔北海，传教及衡门。
南乡子·识得水中金
佚名（宋代）

识得水中金。锻炼烹煎理更深。进退抽添须九转，浮沉。温养潜进复与临。妙运自天心。托杖黄婆是丙壬。酝就醍醐山顶降，频斟。慢拨无弦
云阁薄边功三首
沈明臣（明代）

大将晓临戎，偏裨夜报功。
自矜文字贵，不重虏尘空。
答仲源太傅八日遗酒
梅尧臣（宋代）

陶潜九月九，无酒望白衣。
何言先一日，双榼忽我归。
借问遗酒谁，天宗分日晖。
明当酌大斗，黄菊羔醅肥。
李贺诸王孙，作诗字欲飞。
闻多锦囊句，将报惭才微。
蝶恋花·画阁归来春又晚
欧阳修（宋代）

画阁归来春又晚。燕子双飞，柳软桃花浅。细雨满天风满院，愁眉敛尽无人见。
独倚阑干心绪乱。芳草芊绵，尚忆江南岸。风月无情人暗换，旧游如梦空肠断。
病起二首
陈造（宋代）

即病偷闲却自怡，坐凭竹几独多时。
铜炉烟畔熏风度，药臼声中昼漏迟。
政自腐肠严酒戒，不应了事悔儿痴。
净名文惠谁优劣，为问沾沾造化儿。
凯歌十首呈贾枢使
刘克庄（宋代）

羽檄联翩趣募兵，单枪一剑觅功名。
健儿争欲趋淮阃，宣相相看若父兄。
将至邬子
赵蕃（宋代）

湖水冬犹壮，林烟晚更孤。
荒凉诗莫状，零落雁成图。
历历旧行路，萧萧新鬓须。
不知造物意，投老又何如。
六月甲申雨后凉气如秋
舒岳祥（宋代）

蘋花消息入疏棂，六月何曾有此清。
晚饭出门新雨过，深衣临水早蝉鸣。
月西人影如鸿影，风里松声带鹤声。
此意寂寥谁会得，沉沉默默自含情。
题蒲守刘公梅竹二首 其二
薛瑄（明代）

此君老矣势犹豪，新长孙枝节渐高。好似一门贤父子，清风相倚迥难招。
春晓斋中作
鲁一同（清代）

东方犹冥冥，禽声在高树。却看檐际白，已照屏间素。

群动尚未作，微梦忽已去。因悟人生初，淡然无百虑。

起看庭中条，零落满朝露。青春若可留，吾与尔同趣。
臣恭和御制晚秋曲宴近体诗一首缮写投进冒渎天威臣无任战惧俟罪之至
周必大（宋代）

宸游不为菊丛生，观宴元因谷顺成。阁御芙蓉称曼寿，殿开选顺奏和声。

玉觞未饮心先醉，宝墨遥瞻眼倍明。身在金坡空感遇，论思深愧策平平。
句
王随（宋代）

水村烟暝早，山馆夜寒多。
送晁殿丞郑州签判
梅尧臣（宋代）

朝离泌水上，夕去野亭赊。
走马日衔树，度河风卷沙。
关云来雨脚，陂岸长蒲芽。
共被方为乐，军中莫掺挝。
端嘉杂诗二十首
刘克庄（宋代）

不及生前见虏亡，放翁易箦愤堂堂。
遥知小陆羞时荐，定告王师入洛阳。
催妆
徐安期（唐代）

传闻烛下调红粉，明镜台前别作春。

不须面上浑妆却，留著双眉待画人。
偈颂二首
释圆日（宋代）

悟无不无，得无不得，
九年面壁空劳力。三脚驴儿跳上天，
泥牛入海无踪迹。为甚麽如此，
九九八十一。
寄别致政王中允
金君卿（宋代）

羡君高尚褫朝绅，始是人间自在身。
深坞结庐穷水石，半山开径入松筠。
肩舆访寺常携鹤，酾酒邀朋祗垫巾。
我欲效尤归未得，又驱疲马踏京尘。
谢郡人田、贺二生献花
苏轼（宋代）

城里田员外，城西贺秀才。不愁家四壁，自有锦千堆。

珍重尤奇品，艰难最后开。芳心困落日，薄艳战轻雷。

老守仍多病，壮怀先已灰。殷勤此粲者，攀折为谁哉。

玉腕揎红袖，金樽泻白醅。何当镊霜鬓，强插满头回。
飞来峰
林景熙（宋代）

何年移竺国，秀色发棱层。
清极不知夏，虚中欲悟僧。
树幽岚气重，泉落乳花凝。
犹忆烹茶处，间来话葛藤。
书双竹湛师房二首
苏轼（宋代）

我本江湖一钓舟，意嫌高屋冷飕飕。
羡师此室才方丈，一炷清香尽日留。
暮鼓朝钟自击撞，闭门孤枕对残釭。
白灰旋拨通红火，卧听萧萧雨打窗。
送马易之回四明
成廷圭（元代）

雨水经旬雪复作，巷陌春泥断往来。东海祗留诗卷在，南湖谁送酒船回。

自惭白发殷勤别，可惜琼花次第开。我忆慈溪旧游地，不知淮泗有风埃。
春夕
倪亮采（清代）

雕栏绣幕衬瑶台，纪胜蜃楼海市开。月照龙旗随辇驻，风吹雉市破涛来。

炉烟凝碧浮仙佩，银炬摇红映寿杯。此夕宸游全盛世，歌声两岸共徘徊。
题云阳高少府衙斋
储嗣宗（唐代）

大隐能兼济，轩窗逐胜开。远含云水思，深得栋梁材。

吏散山逾静，庭闲鸟自来。更怜幽砌色，秋雨长莓苔。
雪夜不寐偶成
李曾伯（宋代）

底事阳和尚未回，书云已久未逢梅。
忽然风递清香至，花在谁家园时开。
如梦令 其二 同官新得故官故姬
吕胜已（宋代）

王谢堂前旧燕。毕竟情高意远。只恐宠恩深，后会不教人见。

深劝。深劝。不枉追欢一遍。
醉落魄·辛未九月望和答庆符
胡铨（宋代）

百年强半，高秋犹在天南畔。
幽怀已被黄花乱。更恨银蟾。
故向怀人满。招呼诗酒颠狂伴。
羽觞到手判无算。浩歌箕踞巾聊岸。
酒欲醒时，兴在卢仝碗。
招邹次魏
孙觌（宋代）

客舍风雨交，庭芜蔓春草。蓐食悲王孙，戛釜厌邱嫂。

吾人才杰悲，一障狂澜倒。汤汤捍滔天，凛凛块绝岛。

奇音闲大朴，妙语发天藻。壁间见蝎喜，屋上瞻乌好。

跫然听足音，自足慰衰老。出门泥活活，所向碍行潦。

怀人心不展，厌乱迹如扫。仲子过我庐，肩舆白云道。
月夜赴郡会归辗 其二
徐鹿卿（宋代）

槎牙两榕木，偃蹇江之濆。虽缘拥肿废，幸免寻斧斤。

东家不鸣雁，喑默存其神。事固不一概，雁烹木长春。
青玉案·王孙陌上春风鞚
张元干（宋代）

王孙陌上春风鞚。蕊珠宴、云軿从。归去笙歌常醉拥。蜡残花炬，月侵冰簟，惯作凉堂梦。玉人劝客钗斜凤。条脱擎杯腕嫌重。燕子入帘飞画栋。雨馀深院，漏催清夜，更轧秦筝送。
送僧
潘咸（唐代）

阙下僧归山顶寺，却看朝日下方明。

莫道野人寻不见，半天云里有钟声。
赏转官球花酒边分韵得剪字
陈著（宋代）

天机地轴随时转，万物生生就裁剪。
庭前一种可人花，独殿春深交夏浅。
团团自是浑沌胎，皎皎不事儿女婉。
照见胸中本色正，洗尽世上芳容靦。
我来把酒笑问花，花为我开恐非便。
意将逊归金谷园，不则直进玉华苑。
庶几异质逢异顾，百卉千葩羞著面。
花不解答我已醉，醉梦恍与花神见。
若曰幸自托君家，朝夕安知有贫贱。
香何用多无眩鬻，静与谁争却悠远。
纷纷桃李吾舆台，只许雪里梅同传。
富贵自有富贵花，强颜谄事非其愿。
妄人或呼转官球，正欲冯君力辞免。
胡为亦动流俗心，忽向醉中遭发遣。
跫然而喜豁然醒，前言戏耳起舞花。
偈颂一百零三首 其九十八
释月涧（宋代）

指临济，见黄檗，陷虎机深。接云门，嗣雪峰，送赋过界。

荐福聻云晴，楚天春欲雨，三草二木皆萌芽。
辨才少白师归天台
宋祁（宋代）

壤色拥行肩，南方应有缘。
归艎素车浪，宝戺赤城天。
宴树春园密，谈花画祴鲜。
凭师无阂智，呵黜二宗禅。
自县圃行梅化因成五绝
王洋（宋代）

天工施春不爱惜，乐与枯槎借颜色，
岁寒日晚律候严，已遣南枝报消息。
予客三池王正卿以四绝见寄姿其韵
李流谦（宋代）

山房鏁刘涩生尘，独鹤沙边久念群。
我有好诗谁画得，一江残照数峰云。
吊连根树下墓同李伯襄戴公纶赋
伍瑞隆（明代）

荒凉斜日隐残碑，双树同心傍墓垂。何处比肩仍有小，谁家连理自生枝。

寒猿啸月愁相向，露叶啼风黯自悲。纵有芳魂招不得，强同湘竹到今疑。
晚渡
释圆悟（宋代）

桥巷低临水，数家深掩门。
路穷生寂寞，人渡更黄昏。
风色占帆席，潮痕认柳根。
岸回林影暝，渔火满沙村。
舟中记梦
陆游（宋代）

石帆山下一渔翁，风雨萧萧卧短篷。
幽梦觉时还自笑，阆州城北看蚕丛。
杂曲歌辞 秦女卷衣
李白（唐代）

天子居未央，妾侍卷衣裳。顾无紫宫宠，敢拂黄金床。

水至亦不去，熊来尚可当。微身奉日月，飘若萤之光。

愿君采葑菲，无以下体妨。
送子谨叔 其五
杜范（宋代）

聚首日嬉戏，胡乃遽言别。回首十年间，坐令肝胆裂。

东阳古佳地，先民有遗烈。为我一酹之，山寒水清绝。

无以持赠君，高秋千里月。
秋雨三首 其二
帅机（明代）

秋仲凄凄雨脚垂，那堪秋杪益如丝。登楼气色朱华尽，闭户云如碧藓滋。

鸠雀凝阴犹自化，矰蛸挂牖正堪悲。遥怜江海羁人泪，却虑边陲胡马驰。
游浯溪用张宛邱韵
程洵（宋代）

六合尘昏谁汛扫，秦王功业成横草。后裔居安不虑危，欲向温柔乡里老。

渔阳金鼓动地来，羯胡本非刘石才。若为二十四郡守，如振槁叶弹浮埃。

皇天悔祸见星纪，太白入月胡当死。英英李郭为时生，济世何须识丁字。

祅灾已去瑞庆来，何人大笔书丹崖。南□犹自颂声作，中天想见氛祲开。

遗文三复堪悲慨，兴废浑如目前在。咄哉误国高将军，犹叹两京作斤卖。
归自临城题保阳旅壁
严遂成（清代）

两三点雨地衣斑，禅榻光阴户早关。风约秋声凉入树，月街暮气远沉山。

食如许少宁量腹，酌亦无多且驻颜。昨梦细君亲口问，自君之出几时还。
立春奉祠太一
黄裳（宋代）

九霄香落降龙衣，隐隐霓旌下紫微。十雨九风春意好，已知消息晓来归。
怀仙三首
陆龟蒙（唐代）

闻道阳都女，连娟耳细长。自非黄犊客，不得到云房。

但服镮刚子，兼吟曲素词。须知臣汉客，还见布龙儿。

神烛光华丽，灵祛羽翼生。已传餐玉粒，犹自买云英。
杨川
玄烨（清代）

塞柳多于荠，清川逐望平。西风吹几日，碎叶欲成城。
至启休沐之中静专一室病不复饮无以慰怀性且寡合若何为乐但窗閒弄笔信意乱书 其五
李至（宋代）

朱门好景多，寒月动情憀。炉炭蹲红兽，裘花斗紫貂。

管弦多盏困，风雪玉衔骄。谁似天人福，皆从积善招。
潄玉馆
留怡然（宋代）

拳石漱芳玉，梦回堪洗耳。
客至馆于斯，妙处从此始。
春去
张侃（宋代）

横雨颠风势转加，红情绿意不容誇。明朝春去忙如箭，满市人携谢豹虾。
德寿宫庆寿口号十篇
杨万里（宋代）

甲戌王春试集英，小臣曾是老门生。
苍颜华发鵷行里，也听钧天九奏声。
王夫人挽词
楼钥（宋代）

阃内谁无助，夫人事特明。
倾囊资色养，勉学就清名。
遯世期高节，辞风叹落英。
丁宁犹在耳，伉俪若为情。
过香积寺
王维（唐代）

不知香积寺，数里入云峰。
古木无人径，深山何处钟。
泉声咽危石，日色冷青松。
薄暮空潭曲，安禅制毒龙。
送渭南崔少府归徐郎中幕
卢纶（唐代）

叶下山边路，行人见自悲。夜寒逢雪处，日暖到村时。

语少心长苦，愁深醉自迟。□□□□□，羡有幕中期。
次韵王司马斋居尝冰之作而扩其义寓感慨焉
湛若水（明代）

乍喜传冰济郁蒸，少间战战复兢兢。却因细嚼凌阴后，犹忆春初履薄冰。
访罗孟弼竹园
张栻（宋代）

篮舆呕轧上荒坡，奈此缘成修竹何。
历眼向来谁复领，买山未觉费金多。
正月五日以送伴借官侍宴集英殿十口号
杨万里（宋代）

贺老如何尾从班，真官也作借官看。
君恩至重无真假，赐酒何曾味两般。
凤凰台上忆吹箫 胥门奠清安
何振岱（清代）

枣市桥边，牛王庙里，梨花啼鸟春阑。趁晨光渡水，石径开轩。

往日斋鱼药椀，到此际、玉化烟寒。怎生度、孤魂幽馆，如此阑干。

盘桓。悽迷莫诉，伤病眼几番。盼断江关。恨琴亡尘几，珠暗华鬘。

早晚消兵故里，待杯酒、浇汝青山。悲风里，吹残纸灰，悄飏莲幡。
念奴娇·闹红一舸
姜夔（宋代）

余客武陵。湖北宪治在焉：古城野水，乔木参天。余与二三友，日荡舟其间。薄荷花而饮，意象幽闲，不类人境。秋水且涸。荷叶出地寻丈，因列坐其下，上不见日。清风徐来，绿云自动。间于疏处，窥见游人画船，亦一乐也。朅来吴兴。数得相羊荷花中，又夜泛西湖，光景奇绝。故以此句写之。

闹红一舸，记来时，尝与鸳鸯为侣，三十六陂人未到，水佩风裳无数。翠叶吹凉，玉容消酒，更洒菰蒲雨。嫣然摇动，冷香飞上诗句。
日暮，青盖亭亭，情人不见，争忍凌波去？只恐舞衣寒易落，愁入西风南浦。高柳垂阴，老鱼吹浪，留我花间住。田田多少，几回沙际归路。
新沐有感
陈棣（宋代）

我发日已疏，尚喜鬓未斑。
晴朝试一沐，但觉盘水宽。
千梳发清快，凛凛肌骨寒。
脱落等秋箨，光润如春峦。
譬彼雨露滋，下泽枯蓬根。
乌云犹半湿，霜叶不加繁。
我生嗜疏懒，肯事形骸间。
一月半不理，垢腻何由删。
今辰新沐罢，快若沃狂澜。
呼儿奉袜饮，为作椎结团。
岁月寝相逼，欢娱心已阑。
看镜想勋业，森然欲冲冠。
昼锦堂（北城韩园即事）
陈允平（宋代）

上苑寒收，西塍雨歇，东风是处花柳。步锦笼纱，依旧五陵台沼。绣帘珠箔金翠袅，琐窗雕槛青红斗。频回首。茶灶酒垆，春时几番携手。

知否。人渐老。嗟眼为花狂，肩为诗瘦。唤醒乡心，无奈数声啼鸟。秉烛清游嫌夜短，采香新意输年少。归来好。皈趁故园池阁，绿阴芳草。
马嵬驿
温庭筠（唐代）

穆满曾为物外游，六龙经此暂淹留。
返魂无验青烟灭，埋血空生碧草愁。
香辇却归长乐殿，晓钟还下景阳楼。
甘泉不复重相见，谁道文成是故侯。
淮阳公主挽歌
李乂（唐代）

玉颜生汉渚，汤沐荣天女。金缕化邙尘，哀荣感路人。

凤凰曾作伴，蝼蚁忽为亲。畴日成蹊处，秾华不复春。
禅思
皎然（唐代）

真我性无主，谁为尘识昏。奈何求其本，若拔大木根。

妄以一念动，势如千波翻。伤哉子桑扈，虫臂徒虚言。

神威兴外论，宗邪生异源。空何妨色在，妙岂废身存。

寂灭本非寂，喧哗曾未喧。嗟嗟世上禅，不共智者论。
步月
史达祖（宋代）

翦柳章台，问梅东阁，醉中携手初归。逗香帘下，璀璨镂金衣。正依约、冰丝射眼，更荏苒、蟾玉四飞。轻尘外，双鸳细蹙，谁赋洛滨妃。

霏霏。红雾绕，步摇共鬓影，吹入花围。管弦将散，人静烛笼稀。泥私语、香樱乍破，怕夜寒、罗袜先知。归来也，相偎未肯入重帏。
大司空潘公寄示河渠诸刻卒业赋此奉赠
胡应麟（明代）

巨轴高悬照紫霞，平成功就世谁加。渠通上国三千里，堰护长淮十万家。

匝地甘棠偏捧露，参天垂柳不沾沙。傍观漫自工萋菲，白发臣心尽海涯。
江头
俞桂（宋代）

渔浦山边白鹭飞，西兴渡口夕阳微。
等闲更上层楼望，贪看江潮不肯归。
袁江口忆王司勋、王吏部二郎中、起居十七弟
李嘉祐（唐代）

京华不啻三千里，客泪如今一万双。

若个最为相忆处，青枫黄竹入袁江。
已亥正月二日送李伯和提干归豫章
杨万里（宋代）

伯和来自西山西，西山爽气在睫眉。
胸中八索贮奇古，笔下九河走风雨。
君不见李家人物它家无，老蚌一产俱明珠。
郎罢致身巳碧落，众雏争先见头角。
伯珍魁名北斗傍，仲简揥脚鸳鹭行。
如何伯也袖雨手，却公外台作宾友。
荆溪病守鬓星星，一见乡人双眼明。
白云飞处忽心动，不堪折柳还相送。
我自为容仍送君。梅边雪里正新春。
还家灯火更青简，给札兰台未渠晚。
墨竹赋
苏辙（宋代）

与可以墨为竹，视之良竹也。

客见而惊焉，曰：“今夫受命　天，赋刑　地。涵濡雨露，振荡风气。春而萌芽，夏而解驰。散柯布叶，逮冬而遂。性刚洁而疏直，姿婵娟以闲媚。涉寒暑之徂变，傲冰雪之凌厉。均一气　草木，嗟壤同而性异。信物生之自然，虽造化其能使。今子研青松之煤，运脱兔之毫。睥睨墙堵，振洒缯绡。须臾而成，郁乎萧骚。曲直横斜，秾纤庳高，窃造物之潜思，赋生意　崇朝。子岂诚有道者邪？”

与可听然而笑曰：“夫子之所好者，道也，放乎竹矣！始予隐乎崇山之阳，庐乎修竹之林。视听漠然，无概乎予心。朝与竹乎为游，莫与竹乎为朋。饮食乎竹间，偃息乎竹阴。观竹之变也多矣！若夫风止雨霁，山空日出。猗猗其长，森乎满谷。叶如翠羽，筠如苍玉。淡乎自持，凄兮欲滴。蝉鸣鸟噪，人响寂历。忽依风而长啸，眇掩冉以终日。笋含箨而将坠，根得土而横逸。绝涧谷而蔓延，散子孙乎千亿。至若藂薄之余，斤斧所施。山石荦埆，荆棘生之。蹇将抽而莫达，纷既折而犹持。气虽伤而益壮，身以病而增奇。凄风号怒乎隙穴，飞雪凝冱乎陂池。悲众木之无赖，虽百围而莫支。犹复苍然　既寒之后，凛乎无可怜之姿。追松柏以自偶，窃仁人之所为，此则竹之所以为竹也。始也，余见而悦之；今也，悦之而不自知也。忽乎忘笔之在手与纸之在前，勃然而兴，而修竹森然。虽天造之无朕，亦何以异　兹焉？”

客曰：“盖予闻之：庖丁，解牛者也，而养生者取之；轮扁，斫轮者也，而读书者与之。万物一理也，其所从为之者异尔，况夫夫子之托　斯竹也，而予以为有道者，则非耶？”

与可曰：“唯唯！”
天边
屈大均（明代）

天边明月迥含霜，夜夜哀笳怨望乡。
一片愁心与鸿雁，秋风吹不到衡阳。
琢玉歌
田锡（宋代）

蓝溪中，荆山峰。结灵凝粹生群玉，飞英荡彩如长虹。

野人初向玉崖得，蹋著云根风雨黑。满把晶荧雪霜色，特达天姿几人识。

治玉之工初琢成，荧荧辉彩锵锵声。方瑚圆琏荐宗庙，苍佩玄圭颁帝庭。

尧兵曾用丹浦战，汉斗已碎鸿门营。我愿琢为北斗柄，指麾五星齐七政。

庶使阴阳造化机，四时六气随吾令。
送翰林张学士岭南勒圣碑
司空曙（唐代）

汉恩天外洽，周颂日边称。文独司空羡，书兼太尉能。

出关逢北雁，度岭逐南鹏。使者翰林客，馀春归灞陵。
西江月（遁斋生日，有以喜神之轴来为寿者，悬之照壁，遂作。）
郭应祥（宋代）

此老谁描拙状，今朝持献生辰。一人能变作三人。说与儿曹未信。

坐者行者立者，化身报身法身。且须辨取假和真。肥瘦短长休问。
登焦山二首
蔡肇（宋代）

野旷天平入，潮生海倒流。
帆余闽峤色，雁带玉关秋。
斋近鸟鸢集，渔残纲罟收。
虽云是吾土，兹日始能游。
东墙夜合树去秋为风雨所摧，今年花时，怅然有感
白居易（唐代）

碧荑红缕今何在，风雨飘将去不回。

惆怅去年墙下地，今春唯有荠花开。
访观公不遇
徐照（宋代）

卧犬闻人出，门当青栎林。
固知多不在，自欲远相寻。
宵短余香印，林疎出磬音。
昨来曾寄茗，应念苦吟心。
热河三十六景诗 其二十八 云容水态
玄烨（清代）

雨过云容易散，波流水态长存。悠然世俗惟念，必得经书考原。
读王伯大都承奏疏 其七
王迈（宋代）

佞夫苟贱粪甘尝，馀子危言袭故常。若使秉彝犹未灭，也须泚颡细思量。
送樊二十三侍御赴汉中判官
杜甫（唐代）

威弧不能弦，自尔无宁岁。川谷血横流，豺狼沸相噬。

天子从北来，长驱振凋敝。顿兵岐梁下，却跨沙漠裔。

二京陷未收，四极我得制。萧索汉水清，缅通淮湖税。

使者纷星散，王纲尚旒缀。南伯从事贤，君行立谈际。

生知七曜历，手画三军势。冰雪净聪明，雷霆走精锐。

幕府辍谏官，朝廷无此例。至尊方旰食，仗尔布嘉惠。

补阙暮征入，柱史晨征憩。正当艰难时，实藉长久计。

回风吹独树，白日照执袂。恸哭苍烟根，山门万重闭。

居人莽牢落，游子方迢递。裴回悲生离，局促老一世。

陶唐歌遗民，后汉更列帝。恨无匡复姿，聊欲从此逝。
送张端明
周必大（宋代）

归粟招提刻翠珉，羯胡稽首叹名臣。今闻整辔登廊庙，应有先声詟四邻。
用元韵答子大
王炎（宋代）

桃花映面方留咏，藤刺缠身始悟禅。
短发镜中霜薄薄，修眉窗下月娟娟。
菩萨蛮（采莲女）
王之道（宋代）

藕丝衫剪轻红窄。衫轻不碍琼肤白。缦鬓小横波。花楼东是家。

上湖闲荡桨。粉艳芙蓉榜。湖水亦多情。照妆天底清。
军工厂观铸炮二章 其二
姚燮（清代）

吉筮庚辰拟铸奸，龙铃上式秘图颁。特开地穴搜神策，愿辅天威振宿孱。

官与监工师役匠，静资镇国动摧山。咄嗟大冶抟黄土，炙手愁伊有汗颜。
偈颂一百零二首
释绍昙（宋代）

甘菊舒黄，茱萸喷香。
渊明错会，耽赏重阳。
采采东篱下，南山见未忘。
刚道花枝有短长。
广德早行
潘希白（宋代）

草屦穿篱过，衣湿槿花露。
千里浙东人，今踏江南路。
晓程犹带夜，众星照高树。
家中犹未醒，梦我青云去。
马升庵惠鞠苗
张至龙（宋代）

税得隣东地一方，旋栽黄鞠等重阳。
春晨摘落青苗叶，挼作秋花气味香。
偈倾一百六十九首
释智朋（宋代）

倒卓须弥，揭翻大海。
鱼龙变化，禽鸟懽呼。
且放佛祖出头。
昨日以事不得陪赴和甫学士之召
韦骧（宋代）

藩侯遣事风霆疾，御史高谈宇宙宽。千里几年成远别，一樽相对尽清欢。

知无红袖翻新曲，想有雕弓敌暮寒。尘迹钩牵违燕集，坐追佳兴入毫端。
次韵良佐歇心歌三首
陶梦桂（宋代）

鸟窠看了看蜂窠，才上坡来又下坡。
松竹径中逢野老，芰荷香里唱渔歌。
归来不见香风改，老去何愁明月多。
况有句文供佈施，僧来也唤作檀那。
冬日天井西峰张炼师所居
皎然（唐代）

采薪逢野泉，渐见栖闲所。坎坎山上声，幽幽林中语。

仙乡何代隐，乡服言亦楚。开水净药苗，扫雪候山侣。

零叶聚败篱，幽花积寒渚。冥冥孤鹤性，天外思轻举。
观雁湖经行留题
李壁（宋代）

溪作玉膏色，洞如天琢成。
倩谁呼白鹿，将我上瑶京。
言怀五首 其五
李昱（明代）

新沐换轻帻，振衣坐南轩。轩前何所有，嘉木阴以繁。

林端响灵籁，幽趣难具论。好风既南至，流火将西奔。

寒暑互推迁，日月相朝昏。至人体天运，闲居寂无言。

尼父温伯雪，目击道已存。如何支离子，聒耳来喧喧。
饶监丞惠诗有未能上下逐东野之句次韵寄呈
方岳（宋代）

谁肯低头老孟郊，譬之草木等荃茅。
倚松人好传闻久，采蕨山深梦寐劳。
飞兔妙摛青玉案，胎仙重脱紫云胞。
小奚容入江西社，四海眼空毋甚高。
酹江月（戏题玉林）
黄升（宋代）

玉林何有，有一弯莲沼，数间茅宇。断堑疏篱聊补苇，那得粉墙朱户。禾黍秋风，鸡豚晓日，活脱田家趣。客来荼罢，自挑野菜同煮。

多少甲第连云，十眉环座，人醉黄金坞。回首邯郸春梦破，雾落珠歌翠舞。得似衰翁，萧然陋巷，长作溪山主。紫芝可采，更寻岩谷深处。
次韵吴僧魁一山十绝
方回（元代）

高安僧宝姚圆至，盐水谁其成酱冰。
莫为猢狲打筋斗，回头不记读书灯。
东风辞
毛滂（宋代）

冻云不凝层冰活，阿香推车上空阔。
大蛇梦惊鳞甲暖，霰雪影空清光夺。
玉帝手持发生机，驰召东风俾回斡。
东风驾言正月头，先驱持律吹九州。
劳苦万物抱憔悴，嘘呵太和如汗流。
草根暖回土膏动，僵冷尽起寒威收。
习习熙点远相属，原隰龙鳞吹小绿。
韶光渐深人不知，但见新新自相续。
珠玑零露日缤纷，要助东风力作春。
向使不来慰枯槁，正应合抱皆樵薪。
眼明初破玄冥黑，咄嗟万物回颜色。
何但桃李著荣华，未遗兔葵并燕麦。
万物之命悬东风，谁云兰台敢争雄。
披襟受之不容易，群公不有归我公。
我公人英国尚父，代天与天通肺腑。
夔龙土苴直唾弃，有作自令物鼓舞。
为时生公岂非天，身任重大宁偶然。
气压千官山不动，德行四海春无边。
东风功成看万彙，年年会与青春期。
雨露涵濡宁惜费。我公经纶亦如春，
惠养元元作元气。万口祝公如一辞，
愿公颜朱发常黟。那知东风共无边，
次韵李大著春日杂诗十首
喻良能（宋代）

屯云初解驳，晓日有晶辉。
城郭红尘软，江湖春水肥。
小舟浮绿净，芳径步熹微。
起我故山思，多惭未拂衣。
次韵毛君清居探菊
苏辙（宋代）

眼前黄叶畏秋霜，耳畔啼蛩怨夜长。
佳节欣闻近萸菊，清商试为奏伊凉。
疏狂久笑谋生拙，贫病应怜为口忙。
今日共君拼一醉，従教人道亦高阳。
绣释迦像并十八罗汉赞 第二迦诺迦伐蹉尊者
释德洪（宋代）

苍髯紫鳞，上有悬锡。玉像金瓶，层置立石。蛮王跪看，炉烟上直。

手搯珠轮，心境俱寂。
次韵七首 其七
苏泂（宋代）

废田为屋宇，困士学农桑。来者或相问，耕焉安得堂。

为言吾欲醉，且去客无妨。信有痴人梦，宁甘草径荒。
金陵道中
郑獬（宋代）

六国相排一局棋，岸头百草野烟微。
树深啼鸟自相失，山静晚云犹未归。
濡口潮回残照满，石城春尽乱花飞。
周郎屈指图天下，谁道江南玉鱠肥。
游安乐山
任伋（宋代）

安乐溪上峰，万木森翠羽。
孤撑切天心，横拓压刊股。
气势西吞夷，光芒南定楚。
云泉出石窦，淋漓洒玉宇。
烟萝缠林梢，摇拽垂翠组。
道室杂题
陆游（宋代）

闻说湖中有钓舟，烟波出没杂轻鸥。
一声清啸去已远，我欲从之何处求？
乙丑中秋与山僧数辈自虎邱灵岩泛太湖登洞庭
史尧弼（宋代）

海门湖上东畔开，海东飞仙呼不来。
乘桴便欲径浮去，无人从我复空回。
疑梦
王维（唐代）

莫惊宠辱空忧喜，莫计恩雠浪苦辛。

黄帝孔丘何处问，安知不是梦中身。
赠许邦基
释德洪（宋代）

邦基今年方十九，美如濯濯春月柳。

龙章凤姿绝世无，金马玉堂如故有。酒阑爱捉玉麈尾，玉色正同批诰手。

高烧银烛拥新妆，看君落笔龙蛇走。欲驱清景入秀句，万象奔趋不敢后。

人疑锦绣缠肺肠，不然笔端应有口。谪仙风流今复见，况亦彷佛外尘垢。

但恐功名缠缚人，未放青山挂窗牖。
又次韵 其二
史浩（宋代）

健笔如椽不辍麾，瘦生端复减腰围。昔人句法今谁在，当代文雄似子稀。

光焰故应侵斗去，葩华直欲挽春归。炉香一瓣真消得，拟向君家觅锦机。
朱粹索诗作三绝谢之
陈造（宋代）

多谢诗翁肯唱予，挑灯泚笔复踟蹰。
龙文虎脊渠皆有，鹤膝蜂腰我未除。
予官将满婢子始植小柏於堂下因感而书
强至（宋代）

孤根初掘出岩隈，赤脚殷勤手自栽。
翠叶未成官秩满，清阴别自主人来。
阶墀好养今朝操，梁栋须归异日材。
犹胜夭桃情意薄，刘郎去后始花开。
夜过吴江宿于圣寿中复中行方丈
成廷圭（元代）

深夜扣禅扃，天寒月在庭。鸟惊栖后树，僧掩读残经。

蔓草风吹白，枇杷雪洗青。对床听法语，心孔愈惺惺。
月下
方岳（宋代）

月明正午一声雁，山静如秋两袖风。
鹤与苍头齐睡着，无人知我此山中。
夜行船
苏泂（宋代）

十载尊前，放歌起舞，人间酒户诗流。尽期君凌厉，羽翮高秋。世事几如人意，儒冠还负身谋。叹天生李广，才气无双，不得封侯。
榆关万里，一去飘然，片云甚处神州。应怅望、家人父子，重见无由。陇水寂寥传恨，淮山宛转供愁。这回休也，燕鸿南北，长隔英游。